Nicolai Wammen (S), 2025-05-14:
Som sagt er det miljøministeren og transportministeren, der har ansvaret for de regler, der gælder, og den lovgivning, der gælder, for så vidt angår miljø og forurening i Københavns Lufthavn.
Derudover har Københavns Lufthavn selvfølgelig os selv et ansvar.
Det er mit indtryk, at lufthavnen også er optaget af at nedbringe sit aftryk både i forhold til klima, men også i forhold til forurening.
Det er en opgave, der ligger hos bestyrelsen dér og også hos direktionen, og den har jeg da en forventning om de tager alvorligt og arbejder på at løse.
Det er åbenlyst, at der knytter sig vigtige spørgsmål til miljø, klima, støj og andre samfundshensyn, når man har en lufthavn som den i København.
Det er regeringen opmærksom på, og det er jo også noget, som både miljøministeren og transportministeren som de ansvarlige ressortministre har adresseret.
I forhold til ejerskabet af Københavns Lufthavn er det jo sådan, at regeringen, SF, Radikale Venstre og Det Konservative Folkeparti den 26. november sidste år indgik en politisk aftale om statens køb af aktiemajoriteten i Københavns Lufthavne A/S og statens efterfølgende ejerskabsvaretagelse.
Finansministeriet indgik i forlængelse heraf en betinget købsaftale med ATP om statens køb af ca. 59,4 pct. af aktierne i Københavns Lufthavne A/S, og når betingelserne i købsaftalen er opfyldt, forventes staten at gå fra være en minoritetsejer til at være en majoritetsejer.
Københavns Lufthavn er central dansk infrastruktur, som bidrager til Danmarks internationale tilgængelighed og til dansk økonomi, dansk erhvervsliv og danske arbejdspladser.
Jeg har noteret mig, at lufthavnen ønsker at spille en aktiv rolle i luftfartens grønne omstilling, også i forhold til at mindske forureningen.
Det fremgår af den politiske aftale, som jeg er meget glad for at SF også er med i, at aftalepartierne er enige om, at CPH er et kommercielt selskab, der skal drives på et forretningsmæssigt grundlag, og at den danske stat fortsat vil respektere princippet om armslængde mellem staten som ejer og ledelsen i Københavns Lufthavne A/S.
Armslængdeprincippet indebærer bl.a., at bestyrelsen har ansvaret for og frihedsgraderne til at drive selskabet på ejernes vegne, samt at bestyrelsen af direktionen varetager den strategiske og daglige ledelse af selskabet.
Armslængdeprincippet indebærer derudover, at statens sektorpolitiske mål inden for f.eks. klima- og miljøregulering af lufthavnen skal håndteres gennem bl.a. sektorlovgivning og sædvanligt myndighedsarbejde, dvs. bl.a. af miljøministeren og transportministeren.
Armslængdeprincippet er en vigtig del af statens ejerskabspolitik, og formålet er at have en klar arbejdsfordeling. Derfor hører selve ejerskabet under mig som finansminister, mens delen omkring miljø og klima hører under henholdsvis miljøministeren og transportministeren.
Jeg tænker, at Københavns Lufthavn også følger, hvad der sker andre steder i verden, og hvis der er nogle steder, hvor man er særlig dygtig til det her, så kan det være, at det også kan inspirere Københavns Lufthavn.
Beslutningen om det ligger hos bestyrelsen og hos direktionen i forhold til at udføre det.
Vi har nu engang valgt at gøre det sådan, at armslængdeprincippet betyder, at det er sådan, rollefordelingen er, og det er en del af den aftale, der er blevet indgået – en aftale, som SF også er en del af.
Derfor tænker jeg ikke, at det kan overraske spørgeren.